
J A V N I  N A T J E Č A J 
za davanje u zakup montažne građevine - kioska 
na Trgu tradicijskih obrta

1. Raspisuje se javni natječaj za davanje u zakup prostora montažne građevine - kioska 2,20 x 3,00 metra (6,6 m2), na Trgu tradicijskih obrta Dvora Trakošćan, k.č.br. 8583, k.o. Trakošćan, radi obavljanja turističke i/ili trgovačke djelatnosti kao što su: prodaja suvenira, umjetnina, antikviteta, pružanje turističkih informacija i usluga prodaja tradicijskih proizvoda i prodaja prehrambenih tradicijskih proizvoda iz ponude vlastitog OPG-a i sl., a koji se po specifikacijama mogu smatrati tradicijskom ponudom.
Montažna građevina daje se u zakup na rok od 2 godine.
Prednost se daje ponuditeljima čiji su proizvodi ( predmeti, rukotvorine ili gastronomski specijaliteti) pod zaštitom UNESCO-a, kao dio nematerijalne kulturne baštine.   
2. Početni iznos mjesečne zakupnine iznosi 200,00 eur, bez PDV-a.
3. Pravo podnošenja ponude imaju fizičke osobe, obrtnici, obiteljska poljoprivredna gospodarstva, udruge i sl., te pravne osobe registrirane u Republici Hrvatskoj, odnosno s registriranom podružnicom u Republici Hrvatskoj. 
4. Zakupodavac ne odgovara za ishođenje dozvola i/ili uvjerenja nadležnih tijela za obavljanje djelatnosti koju će ponuditelj obavljati unutar prostora.
5. Ponuda za zakup podnosi se na prijavnom obrascu (u prilogu) i mora sadržavati: 
- ime i prezime ponuditelja, naziv obrta, prebivalište/sjedište, OIB (za fizičke osobe – obrtnike, obiteljska poljoprivredna gospodarstva), odnosno naziv trgovačkog društva sa adresom sjedišta, OIB (za pravne osobe), adresu elektroničke pošte i broj telefona radi kontakta,
- djelatnost/namjenu koju će ponuditelj obavljati unutar prostora
- ponuđeni iznos mjesečne zakupnine u eurima bez PDV-a koji ne smije biti niži od početnog iznosa navedenog u javnom natječaju
 - presliku osobne iskaznice (za podnositelje fizičke osobe uključujući fizičke osobe koje imaju registrirani obrt ili obavljaju samostalnu profesionalnu djelatnost),
- presliku izvatka ili rješenja iz odgovarajućeg registra ne starijeg od 30 (slovima: trideset) dana na dan otvaranja ponuda iz kojeg mora biti vidljivo da je ponuditelj ovlašten obavljati djelatnost koja je oglašena (sudski/obrtni registar ili drugi odgovarajući upisnik),
- potvrdu izdanu od Ministarstva financija – Porezne uprave o stanju poreznog duga ponuditelja, ne stariju od 15 (slovima: petnaest) dana na dan otvaranja ponuda, u izvorniku, preslici ili elektronskom zapisu
- potvrdu/dokaz o zaštiti,  ukoliko ponuditelj nudi predmete koji su na listi UNESCO-a  
6. Krajnji rok za dostavu ponuda je 10.07.2026. godine do 11:00 sati bez obzira na način dostave.
7. Neće se razmatrati slijedeće ponude: 
· ponude zaprimljene nakon isteka roka za podnošenje ponuda naznačenog u javnom natječaju,
· ponude koje nisu u skladu s uvjetima javnog natječaja,
· nepotpune ponude koje ne sadrže dokumente i podatke sukladno javnom natječaju,
· ponude fizičkih osoba koje imaju registrirani obrt ili obavljaju samostalnu profesionalnu djelatnost te pravnih osoba koje su dužnici po osnovi javnih davanja o kojima službenu evidenciju vodi Ministarstvo financija – Porezna uprava, osim ako je sukladno posebnim propisima odobrena odgoda plaćanja navedenih obveza, pod uvjetom da se pridržavaju odobrenih rokova plaćanja,
· ponude fizičkih osoba koje imaju registrirani obrt ili obavljaju samostalnu profesionalnu djelatnost i pravnih osoba nad kojima je pokrenut postupak predstečaja (a nije doneseno rješenje kojim se potvrđuje predstečajni sporazum), stečaja ili likvidacije u trenutku donošenja odluke o odabiru najpovoljnijeg ponuditelja,
· ponude fizičkih i pravnih osoba koje su dužnici s osnove korištenja nekretnina u vlasništvu Dvora Trakošćan, o čemu evidenciju vodi računovodstvo Dvora Trakošćan
· ponude pravnih osoba čiji je osnivač i/ili zakonski zastupnik (ovlaštena osoba za zastupanje pravne osobe) ujedno i osnivač i/ili zakonski zastupnik (ovlaštena osoba za zastupanje pravne osobe) zakupnika, odnosno korisnika koji ima evidentirano dospjelo dugovanje s osnove korištenja nekretnina u vlasništvu Dvora Trakošćan o čemu evidenciju vodi računovodstvo Dvora Trakošćan.

8. Otvaranje ponuda nije javno.

9. Ukoliko dva ili više ponuditelja podnesu ponude za poslovni prostor, a ispunjavaju uvjete ovog javnog natječaja, sklopit će se ugovor s onim ponuditeljem čiji proizvodi imaju zaštitu UNESCO-a kao dijela nematerijalne kulturne baštine.
10. Ukoliko dva ili više ponuditelja podnesu ponude za poslovni prostor, a ispunjavaju uvjete ovog javnog natječaja, sklopit će se ugovor s onim ponuditeljem koji ponudi viši iznos mjesečne zakupnine.
11. Ukoliko dva ili više ponuditelja ponude za poslovni prostor, isti iznos mjesečne zakupnine, a ispunjavaju uvjete ovog natječaja sklopit će se ugovor s onim ponuditeljem čija je ponuda ranije zaprimljena.
12. Pregled prostora moguć je po prethodnoj najavi u tajništvu muzeja na broj telefona 042 796 281, u vremenu od 8:00 do 13:00 sati.
13. Ponude se podnose neposredno ili preporučeno poštom na adresu: DVOR TRAKOŠĆAN, TRAKOŠĆAN 4, 42250 LEPOGLAVA, u zatvorenoj omotnici na kojoj mora biti naznačeno: „Ponuda za sudjelovanje u javnom natječaju za zakup montažne građevine – ne otvarati“.
14. Odluka o odabiru objavite će se na internetskoj stranici Dvora Trakošćan te će se dostaviti najpovoljnijim ponuditelju na adresu elektroničke pošte navedene u prijavnom obrascu, u roku od 8 dana od isteka roka za dostavu ponuda. 
15. Ugovor o zakupu sklapa se na rok od 2 godine.	
16. Planirani početak zakupa je 01.08.2026. godine 
17. Poslovni prostor se predaje  zakupniku u zatečenom stanju utvrđenom ugovorom. Pored zakupnine, zakupnik je dužan plaćati i sve tekuće troškove u svezi s korištenjem poslovnog prostora, (troškove električne energije, kao i svaki drugi trošak koji se odnosi na poslovni prostor), eventualne troškove investicijskih radova potrebnih za obavljanje djelatnosti kao i ishođenje potrebne dokumentacije i dozvola za rad. Zakupnik ne ostvaruje pravo na povrat sredstava uloženih u uređenje zakupljenog prostora niti na umanjenje zakupnine.
18. Zakupnik ima mogućnost koristiti i vanjski prostor ispred kioska za prodaju i prezentaciju svog asortimana površine 6 m2.
19. Zakupnina se plaća mjesečno do 10-tog u mjesecu za tekući mjesec. Zakupnik je dužan zakupninu plaćati od dana zaključenja ugovora o zakupu. Zakupnik se obvezuje plaćati i pripadajuće režijske troškove prema posebnom obračunu zakupodavaca na temelju ispostavljenog računa.

Na ponuđeni iznos zakupnine obračunava se PDV, temeljem Zakona o porezu na dodanu vrijednost (Narodne novine 73/13, 99/13, 148/13, 153/13, 143/14, 115/16, 106/18, 121/19, 138/20, 39/22, 113/22, 33/23, 114/23, 35/24).

20. Dvor Trakošćan zadržava pravo raskida Ugovora o zakupu bez navođenja razloga.
21. Dvor Trakošćan zadržava pravo poništenja ovog javnog natječaja bez navođenja razloga, ali ne nakon donošenja odluke o odabiru najpovoljnijeg ponuditelja.


22. Podnošenjem ponude ponuditelj je izričito suglasan da Dvor Trakošćan može prikupljati, koristiti i dalje obrađivati date podatke u svrhu provedbe postupka javnog prikupljanja ponuda i sklapanja ugovora, sukladno propisima o zaštiti osobnih podataka.

Trakošćan, 30. lipnja 2026. godine                                                                                


                                                                                                                                 Dvor Trakošćan
